b'\n_START_ARTICLE_\nFilip Arabul\n_START_SECTION_\nOrigini\n_START_PARAGRAPH_\nFilip s-a n\xc4\x83scut la Shahba, la 87\xc2\xa0km de Damasc, \xc3\xaen provincia roman\xc4\x83 Siria. El era fiul lui Iulius Marinus, cet\xc4\x83\xc8\x9bean roman. Este probabil ca Filip s\xc4\x83 se fi tras din tribul arab cre\xc8\x99tinat al ghassanizilor, precum \xc8\x99i din \xc8\x99eicul Uthaina, un militar din Imperiul Roman._NEWLINE_Numele mamei lui Filip este necunoscut, dar este amintit un frate, Gaius Iulius Priscus, pretorian din timpul \xc3\xaemp\xc4\x83ratului Gordian al III-lea (238 - 244). \xc3\x8en 234, Filip s-a c\xc4\x83s\xc4\x83torit cu Marcia Otacilia Severa, fiica unui guvernator roman. Ei au avut doi copii: un fiu numit Marcus Iulius Philippus Severus (Filip II Junior), \xc8\x99i o fiic\xc4\x83, Iulia Severa, a c\xc4\x83rei existen\xc8\x9b\xc4\x83 nu este sigur\xc4\x83.\n_START_SECTION_\nCarier\xc4\x83 politic\xc4\x83 \xc8\x99i domnie\n_START_PARAGRAPH_\n\xc3\x8en 243, \xc3\xaen urma mor\xc8\x9bii lui Timesitheus, prefectul pretorienilor, \xc3\xaen campania \xc3\xaempotriva per\xc8\x99ilor, \xc3\xaemp\xc4\x83ratul Gordian al III-lea l-a ridicat pe Filip Arabul la func\xc8\x9bia de prefect al g\xc4\x83rzii pretorienilor. Acest titlu i-a conferit lui Filip puterea de a st\xc4\x83p\xc3\xa2ni lumea roman\xc4\x83 prin intermediul micului \xc3\xaemp\xc4\x83rat. Gordian III a murit \xc3\xaen 244, dup\xc4\x83 o b\xc4\x83t\xc4\x83lie pe Eufrat. Unele surse \xc3\xael arat\xc4\x83 pe Filip ca asasin, dar altele spun c\xc4\x83 Gordian a murit \xc3\xaen b\xc4\x83t\xc4\x83lie. Oricum, Filip Arabul a devenit \xc3\xaemp\xc4\x83rat. El a f\xc4\x83cut pace cu per\xc8\x99ii, d\xc3\xa2ndu-le teritorii din Mesopotamia \xc8\x99i pl\xc4\x83tindu-le 500.000 de denari. El a pornit repede spre Roma, ca s\xc4\x83 fie confirmat de Senat, iar trupele din est le-a l\xc4\x83sat sub comanda fratelui s\xc4\x83u, Gaius Priscus. Fiul lui Filip a fost ridicat la rangul de Caesar, primind numele de Filip II Junior._NEWLINE_Domnia lui Filip \xc3\xaencepe cu respingerea germanicilor care atacau Pannonia \xc8\x99i a go\xc8\x9bilor care invadeaz\xc4\x83 Moesia. Ei au fost \xc3\xaenfr\xc3\xa2n\xc8\x9bi \xc3\xaen 248, dar legiunile, nemul\xc8\x9bumite, l-au declarat \xc3\xaemp\xc4\x83rat pe Tiberius Claudius Pacatianus. Revolta a fost \xc3\xaenvins\xc4\x83 de Decius, care a devenit guvernator \xc3\xaen Moesia. Alt\xc4\x83 tentativ\xc4\x83 de preluare a puterii a fost \xc3\xaen Siria, de c\xc4\x83tre Marcus Iotapianus (tot \xc3\xaen 248). Silbannacus \xc8\x99i Sponsianus au fost al\xc8\x9bi uzurpatori din timpul domniei lui Filip Arabul. \xc3\x8en urma luptelor grele purtate la Dun\xc4\x83rea de Jos (245-247), Filip a respins cea mai puternic\xc4\x83 invazie a carpilor; el adopt\xc4\x83 titlul triumfal Carpicus Maximus._NEWLINE_\xc3\x8en aprilie 248, Filip a avut onoarea de a celebra 1000 de ani de la na\xc8\x99terea Romei. Cu aceast\xc4\x83 ocazie, sunt organizate \xc8\x99i Jocurile seculare. \xc3\x8en arene, peste 1.000 de gladiatori au fost uci\xc8\x99i, \xc3\xaempreun\xc4\x83 cu animale precum leoparzi, lei, hipopotami, girafe \xc8\x99i un rinocer. \xc3\x8en literatur\xc4\x83, Asinius Quadratus a scris cartea Istoria unor o mie de ani, special preg\xc4\x83tit\xc4\x83 pentru aniversare._NEWLINE_Decius, guvernatorul Moesiei, a fost proclamat \xc3\xaemp\xc4\x83rat pe Dun\xc4\x83re de c\xc4\x83tre armat\xc4\x83, \xc3\xaen vara lui 249. Filip s-a dus s\xc4\x83-l \xc3\xaent\xc3\xa2lneasc\xc4\x83 pe uzurpator la Verona. El ori a murit \xc3\xaen b\xc4\x83t\xc4\x83lie, ori a fost asasinat de g\xc4\x83rzile sale de corp. C\xc3\xa2nd vestea succesului lui Decius a ajuns la Roma, Filip II Junior, fiul lui Filip Arabul, \xc3\xaempreun\xc4\x83 cu familia sa, au fost uci\xc8\x99i. Decius a fost recunoscut ca \xc3\xaemp\xc4\x83rat.\n_START_SECTION_\nCredin\xc8\x9be religioase\n_START_PARAGRAPH_\nIstoricul Eusebius din Caezareea a scris c\xc4\x83 Filip Arabul a fost primul \xc3\xaemp\xc4\x83rat cre\xc8\x99tin. De fapt, Constantin cel Mare a fost primul \xc3\xaemp\xc4\x83rat roman care s-a botezat. Filip a fost doar tolerant fa\xc8\x9b\xc4\x83 de cre\xc8\x99tini, religia politeist\xc4\x83 r\xc4\x83m\xc3\xa2n\xc3\xa2nd religia oficial\xc4\x83 de stat. Sf\xc3\xa2ntul Quirinus al Romei, a fost, dup\xc4\x83 o legend\xc4\x83, fiul lui Filip Arabul.'